Fjölbreytt dagskrá í Fossatúni um ferðahelgi Aðsókn af tjaldsvæðinu í Fossatúni og veitingahúsinu Tímanum og vatninu hefur verið afbragðsgóð í sumar , að sögn Steinars Berg . Framundan er mesta ferðahelgi sumarsins og segist Steinar ætla að bjóða upp á fjölbreytta dagskrá . “ Ekki verður um hefðbundna útihátíð að ræða enda skilin milli slíks og venjulegrar ferðahelgi ekki skýr . Dagskráin er hugsuð bæði fyrir þá ferðamenn sem eru á svæðinu en ekki síður fyrir fólk í héraði og Vestlendinga alla sem vilja bregða sér stutta leið til þess að njóta þess sem fram fer , ” segir Steinar . Þorvaldur Jónsson , eða Valdi í Brekkukoti eins og hann er jafnan kallaður hefur verið fastagestur í Fosssatúni öll laugardagskvöld í sumar og svo verður einnig um Verslunarmannahelgina . Valdi spilar á harmonikku , syngur og stjórnar fjöldasöng auk þess sem hann fer með gamanmál og vísur um menn og málefni . Þá verða tónleikar með Jónasi Sigurðssyni , sólstrandargæja laugardaginn 4. ágúst , en Jónas hefur nýverið gefið út plötu . Þá munu systurnar Barbara og Íris Guðbjartsdætur flytja íslensk sönglög við undirleik Viðars Guðmundssonar á sunnudeginum . Daddi Diskó þeytir skífum á sunnudagskvöldinu . Þá verður einnig boðið upp á karaoke keppni , gönguferð á Varmalækjarmúla , sýningu á Tónmilda Ísland og hið skemmtilega leiksvæði opið svo fleira sé nefnt .